**Pravilnik o izpolnjevanju carinske deklaracije, elektronskem poslovanju s Finančno upravo Republike Slovenije in o drugih obrazcih, ki se uporabljajo pri izvajanju carinskih formalnosti**

V Uradnem listu RS, št. 102/2021, z dne 29.6.2021 je bil objavljen Pravilnik o izpolnjevanju carinske deklaracije, elektronskem poslovanju s Finančno upravo Republike Slovenije in o drugih obrazcih, ki se uporabljajo pri izvajanju carinskih formalnosti (v nadaljnjem besedilu: pravilnik CD).

Pravilnik CD velja od 1.7.2021. Pravilnik CD se začne uporabljati z dnem 1.1.2022, razen stolpec H7 iz priloge 3, ki se uporablja z dnem uveljavitve pravilnika CD.

Z dnem uveljavitve pravilnika CD preneha veljati Pravilnik o izpolnjevanju enotne upravne listine, elektronskem poslovanju s Finančno upravo Republike Slovenije in o drugih obrazcih, ki se uporabljajo pri izvajanju carinskih formalnosti (Uradni list RS, št. 50/16, 83/16 in 37/18), uporablja pa se do začetka uporabe pravilnika CD.

Bistvene novosti pravilnika CD so:

* Carinska deklaracija za izvoz, ponovni izvoz, pasivno oplemenitenje, tranzit in dokazilo o carinskem statusu unijskega blaga se izpolnjujejo v skladu z navodili iz dodatka C1 iz priloge 9 Uredbe 2016/341/EU in navodili iz priloge 1 tega pravilnika.
* Pri izpolnjevanju carinske deklaracije za izvoz, ponovni izvoz, pasivno oplemenitenje, tranzit in dokazilo o carinskem statusu unijskega blaga, oziroma drugih obrazcev, obvestil in zahtevkov, se uporabljajo oznake iz dodatka D1 iz priloge 9 Uredbe 2016/341/EU in nacionalne oznake, določene v prilogi 2 tega pravilnika.
* Carinska deklaracija za sprostitev v prosti promet, posebno rabo, carinsko skladiščenje, začasni uvoz, aktivno oplemenitenje, vnos blaga v okviru trgovine z ozemlji s posebno davčno ureditvijo, poštni promet, poenostavljena uvozna deklaracija in obvestilo o predložitvi blaga v primeru vpisa v evidence, se izpolnjujejo v skladu z navodili iz priloge D Uredbe 2015/2446/EU in navodili iz priloge 3 tega pravilnika.
* Pošiljke, ki so upravičene do oprostitve uvozne dajatve v skladu s prvim odstavkom 23. člena ali prvim odstavkom 25. člena Uredbe Sveta (ES) št. 1186/2009 z dne 16. novembra 2009 o sistemu oprostitev carin v Skupnosti (kodificirana različica) (UL L 324 z dne 10. 12. 2009, str. 23; v nadaljnjem besedilu: Uredba 1186/2009/EU), in predložitve blaga carini, se izpolnjujejo v skladu z navodili iz Priloge B Uredbe 2015/2446/EU in navodili iz Priloge 3 tega pravilnika.
* Pri izpolnjevanju carinske deklaracije za sprostitev v prosti promet, posebno rabo, carinsko skladiščenje, začasni uvoz, aktivno oplemenitenje, vnos blaga v okviru trgovine z ozemlji s posebno davčno ureditvijo, poštni promet, poenostavljene uvozne deklaracije in obvestila o predložitvi blaga v primeru vpisa v evidence, se uporabljajo oznake iz priloge C Uredbe 2015/2447/EU in nacionalne oznake, določene v prilogi 4 tega pravilnika.
* Pri izpolnjevanju carinske deklaracije za pošiljke, ki so oproščene uvozne dajatve v skladu s prvim odstavkom 23. člena ali prvim odstavkom 25. člena Uredbe 1186/2009/EU, in predložitev blaga carini se uporabljajo oznake iz Priloge B Uredbe 2015/2447/EU in nacionalne oznake, določene v Prilogi 4, ki je sestavni del tega pravilnika.
* Obrazec za uskladitev podatkov v carinski deklaraciji vsebuje najmanj nabor podatkov iz Priloge 7 tega pravilnika. Kadar je mogoče, se s tehnikami elektronske obdelave podatkov vloži zahtevek z naborom podatkov iz Priloge 7 in izda odločba o uskladitvi podatkov v carinski deklaraciji prek SICIS. V SIAIS2 bo to omogočeno od 1.1.2022. V ostalih primerih se uporablja obrazec v papirni obliki.